LV Eiropas Savienības Oficiālais Vēstnesis C 298/21

Grozījumu pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 298/10)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Iebildumi jāiesniedz Komisijai sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

Grozījumu pieteikums atbilstīgi 9. pantam un 17. panta 2. punktam

“BLEU DE GEX HAUT-JURA”, vai “BLEU DE SEPTMONCEL”

EK Nr.: FR/PDO/117/0109/08.09.2005

ACVN ( X ) AĢIN ( )

Pieteiktais(-ie) grozījums(-i)

1. Specifikācijas nodaļa(-s)

— Produkta nosaukums — Produkta apraksts — Ģeogrāfiskais apgabals — Izcelsmes apliecinājums — Ražošanas metode — Saikne — Marķējums — Valsts prasības — Citur [precizēt]

2. Grozījuma(-u) veids

— Grozījumi vienotajā dokumentā vai kopsavilkumā — Grozījumi reģistrēta ACVN vai AĢIN specifikācijā, ja nav publicēts ne vienotais dokuments, ne kopsavilkums — Grozījumi specifikācijā; publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi — Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījumi

Pieteikto grozījumu galvenais mērķis ir veikt visus vajadzīgos precizējumus, lai pastiprinātu gan piemērojamos nosacījumus piena ražošanai, gan nosacījumus produkta iegūšanai.

Šie grozījumi ļauj nostiprināt produkta saikni ar savu izcelsmes vietu, labāk saglabāt produkta raksturīgās īpašības un izvairīties no novirzēm.

Nosaukums: Nosaukums “Bleu de Gex Haut-Jura” vai “Bleu de Septmoncel” nosaukuma “Bleu de Gex”, “Bleu du Haut-Jura”, vai “Bleu de Septmoncel” vietā.

Paskaidrojums: iespējamo nosaukumu vienkāršošana.

Apraksts: Pirmajā rindkopā vārdu “ar vidējo svaru 7,5 kg” vietā lasīt “ar svaru no 6,5 līdz 8,5 kilogramiem”.

Paskaidrojums: precīzāka katra siera rituļa svara definēšana.

Otrajā rindkopā vārdu “siera garoziņa ir plāna, sausa, iedzeltena, (…)” vietā lasīt “siera garoziņa ir plāna, sausa, tās krāsa ir no bālganas līdz iedzeltenai, (…)”.

Paskaidrojums: garoziņas apraksta precizējums, jo tradicionāli šī siera ārpuse var būt arī vairāk balta nekā dzeltena.

Trešajā rindkopā vārdu “siera masā, kuras krāsa ir no baltas līdz ziloņkaula krāsai, ir zilganzaļi diezgan bāli pelējuma gabaliņi, kas vienmērīgi sadalīti pa visu masu, tā ir maiga un mazliet irdena” vietā lasīt “siera masa, kuras krāsa ir no baltas līdz ziloņkaula krāsai, ir maiga, ar zilganzaļiem diezgan bāliem pelējuma gabaliņiem, kas vienmērīgi sadalīti pa visu masu”.

Paskaidrojums: kvalitātes apzīmējums “mazliet irdens” attiecās tikai uz zonu zem garoziņas dažiem par maz nogatavinātiem sieriem. Tāpēc atteikšanās no šīs piebildes liks ražotājiem labāk kontrolēt sieru nogatavināšanu.

Ģeogrāfiskais apgabals: Ģeogrāfiskā apgabala paplašināšana līdz Lankranas un Leāzas (Lancrans et Léaz) komūnai, kā arī daļai no Ešeneveksas, Vesansī, Divonelebenas, Faržas, Koloņas, Seržī, Belegardsīvalserīnas un Senklodas (Echenevex, Vesancy, Divonne-les-Bains, Farges, Collonges, Sergy, Bellegarde-sur-Valserine et Saint-Claude) komūnas teritorijas.

Paskaidrojums: šīs komūnas (vai komūnu daļas) kopā ar 1935. gadā norobežoto zonu veido vienotu veselumu. Dažas komūnas vai komūnu daļas bija anklāvi, kas atradās sen norobežotā apgabala nomalē, un kopš tā laika tās ir iekļautas jaunajā apgabalā; citas pie tā pieder kā loģisks turpinājums. Visas šīs komūnas atbilst cilmes vietas norādes kritērijiem.

Izcelsmes apliecinājums: Pievienots teikums: “Ražošanas gaitā uz siera izvieto kazeīna plāksnīti ziloņkaula krāsā, ar kuras palīdzību iespējams identificēt ražotni; uz tās ir norādīti ražotnes identifikācijas dati un siera izgatavošanas datums”.

Paskaidrojums: identifikācijas plāksnīte ļauj labāk sekot katras ražotnes katrā mēnesī saražotajam siera rituļu daudzumam, jo tādu izsniedz tikai iestāde, kuru ir sertificējis Nacionālais produktu cilmes vietas nosaukumu un kvalitātes institūts (INAO). Šī kazeīna plāksnīte ļauj arī uzzināt katra siera izcelsmi un pārbaudīt nogatavināšanas ilgumu.

Tā ļauj nodrošināt labāku produkta izsekojamību.

Ražošanas metode: Pievienota rindkopa: “Pienu, ko izmanto ražošanā, iegūst vienīgi no “Montbéliarde” vai franču “Simmental” šķirnes govīm”.

Paskaidrojums: ir atļautas tikai šajā reģionā tradicionālās govju šķirnes, jo tās ir piemērojušās kalnainajai videi, un to piena kvalitāte ir piemērota šī siera ražošanas prasībām.

Pievienotas šādas rindkopas:

“Piena govju pamatbarība ir lopbarība, kas novākta šī ģeogrāfiskā apgabala pļavās.”

“Vienā saimniecībā efektīvi izmantota ganību platība ir vismaz viens hektārs uz vienu piena govi”.

“Izņēmuma apstākļos, kas jo īpaši ir saistīti ar neparedzētiem klimatiskiem apstākļiem, Nacionālais produktu cilmes vietas nosaukumu un kvalitātes institūts var noteikt pagaidu atkāpes no normām, lai nodrošinātu ganāmpulka barības saglabāšanu”.

“Skābbarības un citas raudzētas barības izmantošana piena govju barošanai un saimniecībā ir aizliegta”.

Paskaidrojums: šie pasākumi ļauj pastiprināt saikni starp piena izcelsmi un siera savdabīgumu, veicinot svaigas zāles vai siena izmantošanu.

Pievienota rindkopa: “Pienu nogādā ražotnē visīsākajā laikā pēc katras slaukšanas vai ik dienas. Piena dzesēšanu veic nekavējoties, ja ieraudzēšana nenotiek divu stundu laikā”.

Paskaidrojums: līdz ar termiņa samazināšanu tiek novērsta piena sabojāšanās, kas ietekmētu siera organoleptiskās īpašības.

Septītajā rindkopā vārdu “pienu, ko izmanto ražošanai, var saglabāt ilgākais divas dienas” vietā lasīt “Ja piens tiek atdzesēts līdz temperatūrai no 2 °C līdz 8 °C, maksimālais laiks starp tā izslaukšanu un ieraudzēšanu ir 36 stundas. Ja piens tiek atvēsināts līdz temperatūrai no 12 °C līdz 16 °C, maksimālais laiks līdz tā izmantošanai ir samazināts līdz 14 stundām.”

Paskaidrojums: piena uzglabāšanas laiks ir samazināts un uzglabāšanas nosacījumi precizēti, lai novērstu piena sabojāšanos un tādējādi saglabātu sieram raksturīgās īpašības.

Pievienota rindkopa: “Siera “Bleu de Gex Haut-Jura” ražošanas vietā var ievest tikai tās piena partijas, kas atbilst specifikācijai. Šīs piena partijas savāc atsevišķi no visa cita piena, kas neatbilst specifikācijas nosacījumiem”.

Paskaidrojums: piena partiju atdalīšana notiek, lai atvieglotu pārbaudi par to atbilstību specifikācijai, kā arī lai nodrošinātu izsekojamību.

Pievienota rindkopa: “Siera “Bleu de Gex Haut-Jura” ražotnē un tās piebūvēs nedrīkst atrasties nekādas sistēmas vai iekārtas, kurās īsā laikā iespējams pirms ieraudzēšanas uzsildīt pienu līdz temperatūrai, kas pārsniedz 40 °C.”

Paskaidrojums: lai nodrošinātu to, ka tiek izmantots termiski neapstrādāts piens, kas ir pamatelements sieram “Bleu de Gex Haut-Jura”.

Pievienota rindkopa: “Pienu nedrīkst uzsildīt līdz temperatūrai, kas pārsniedz 30 °C.”

Paskaidrojums: sildīšanas temperatūras ierobežojums atbilst tradīcijām.

Pievienota rindkopa: “Piena koncentrēšana, daļēji izdalot tajā esošo ūdeni pirms sarecināšanas, ir aizliegta”.

Divpadsmitajā rindkopā vārdu “pienu sarecina, izmantojot tikai himozīna fermentu” vietā lasīt “ir atļauts tikai no teļa kuņģa glumenieka ražots ieraugs”.

Pievienotas šādas rindkopas:

“Ražošanas vai nogatavināšanas procesā aizliegts izmantot jebkādas piedevas vai palīgvielas, izņemot izvēlētās piena fermentu kultūras, pénicillium glaucum un pénicillium roqueforti, sāli un ieraugu”.

“Aizliegts uzglabāt negatīvā temperatūrā piena izejvielas, produktus ražošanas gaitā, recekli vai svaigu sieru”.

“Aizliegts uzglabāt regulējamā atmosfērā svaigu sieru un sierus, kas tiek nogatavināti”.

Paskaidrojums: uz apstrādes vielu un piedevu izmantošanu sieram attiecās vispārēji noteikumi. Tomēr ir novērots, ka, piemērojot jaunās metodes, no kurām dažās izmanto apstrādes vielas un piedevas, piemēram, mikrofiltrāciju, daļēja pienu vai nogatavināšanas enzīmu koncentrēšana spēja ietekmēt sieru ar cilmes vietas norādi raksturīgās īpašības. Dažas enzīmus saturošas piedevas šķiet nesavienojamas ar produktu, kam ir ACVN, raksturīgo galveno īpašību saglabāšanu.

Tāpēc ir pierādījies, ka ir nepieciešams katra cilmes vietas nosaukuma specifikācijā precizēt reālo praksi attiecībā uz apstrādes vielu un piedevu izmantošanu pienam un sieru ražošanā, lai izvairītos no tā, ka nekontrolēta prakse nākotnē sāktu nelabvēlīgi ietekmēt sieru ar cilmes vietas norādi raksturīgās īpašības.

Pievienota rindkopa: “Sieru ievieto atsevišķās veidnēs, kuru diametrs ir 36 cm un kuras ir izklātas ar džutas vai lina audeklu.”

Paskaidrojums: līdz šim nekodificēta tradicionālā procesa iekļaušana specifikācijā.

Četrpadsmitajā rindkopā vārdu “sālīšana notiek sausā veidā toveros 4 līdz 6 dienas” vietā lasīt “Sālīšana notiek tikai pēc ievietošanas veidnē. Sālīšanu veic ar sausu rupjo sāli atsevišķos toveros vairākas dienas. Pirmā sālīšana notiek 4 līdz 6 stundas pēc sarecējušā piena ievietošanas veidnē, un ikdienas sālīšana notiek vairākas dienas. Sieru tur atsevišķā sālīšanas toverī vismaz trīs dienas, temperatūrā, kas nav zemāka par 18 °C.”

Paskaidrojums: sālīšana ir būtisks posms siera ražošanā, un metode ir raksturīga šai cilmes vietas norādei. Tāpēc šī operācija tiek rūpīgi pārbaudīta, lai saglabātu siera kvalitāti un siera ražotāju tradicionālās prasmes.

Sešpadsmitajā rindkopā vārdu “sieru nogatavina izcelsmes apgabalā vismaz trīs nedēļas, skaitot no izgatavošanas dienas” vietā lasīt “Sieru nogatavināšana ilgst vismaz 21 dienu, skaitot no izgatavošanas dienas, no kurām vismaz 18 dienas tas notiek ražotnes pagrabos.”

Paskaidrojums: ierobežot sanitāros riskus, kas saistīti ar pārāk jaunu sieru transportēšanu. 18 dienās garoziņa un pénicillium attīstās pietiekami, lai izvairītos no šiem riskiem. Parasti sierus neizved no izcelsmes ražotnes pirms šī laika.

Pievienota rindkopa: “Sieru novieto uz egles dēļiem. Nogatavināšanas temperatūra ir no 6 °C līdz 14 °C.”

Paskaidrojums: tradicionālo nogatavināšanas noteikumu formulējums.

Pievienota rindkopa: “Sieru sadurstīšana notiek laikā starp astoto un piecpadsmito dienu, skaitot no izgatavošanas dienas.”

Paskaidrojums: tradicionālo sadurstīšanas noteikumu formulējums.

Pievienota rindkopa: “Sieriem, kas nogatavināti 18 dienas un ilgāk, skaitot no izgatavošanas dienas, minimālais sāls (NaCl) daudzums ir 0,8 grami uz 100 gramiem siera”.

Paskaidrojums: obligātais minimālais sālīšanas operācijas rezultāts.

Saikne ar ģeogrāfisko vidi: Septītajā rindkopā teikuma “Šajā reģionā, kur pļavas mijas ar mežiem un ielejām, ļoti dažādā un smaržīgā flora piešķir īpašu garšu govs pienam, parasti “Montbéliarde” šķirnes govs pienam.” lasīt “Šajā reģionā, kur pļavas mijas ar mežiem un ielejām, ļoti dažādā un smaržīgā flora piešķir īpašu garšu govs pienam — parasti “Montbéliarde” šķirnes un franču “Simmental” šķirnes, kas jo īpaši piemērojušās šim ģeogrāfiskajam apgabalam.”

Paskaidrojums: “Montbéliarde” šķirne un franču “Simmental” šķirne ir jo īpaši piemērojušās piena ražošanas apgabalam, un tās tradicionāli audzē šajā apgabalā. Prasība ražot pienu no šo divu šķirņu govīm nostiprina saikni ar teritoriju.

KOPSAVILKUMS

PADOMES REGULA (EK) Nr. 510/2006

“BLEU DE GEX HAUT-JURA” vai “BLEU DE SEPTMONCEL”

EK Nr.: FR/PDO/117/0109/08.09.2005

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Institut National de l'Origine et de la Qualité (INAO) Adrese: 51, rue d'Anjou F-75008 Paris Tālr.: (33) 1 53 89 80 00 Fakss: (33) 1 53 89 80 60 E-pasts: info@inao.gouv.fr

2. Grupa:

Nosaukums: Syndicat interprofessionnel du Bleu de Gex/Haut-Jura Adrese: Valparc — Espace Valentin F-25048 Besançon Cedex Tālr.: (33) 3 81 53 22 30 Fakss: (33) 3 81 53 59 31 E-pasts: bleudegexhaujura@wanadoo.fr Sastāvs: ražotāji/pārstrādātāji ( X ) citi ( )

3. Produkta veids:

1.3. grupa — Sieri.

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Bleu de Gex Haut-Jura” vai “Bleu de Septmoncel”

4.2. Apraksts: Siers no nevārīta govs piena, masa ar zaļiem pelējuma punktiņiem, nevārīta, nepresēta, pieejams rituļa formā ar plakanām malām un viegli izliektu galu, veidots veidnē, kuras diametrs ir 36 cm, ar svaru no 6,5 līdz 8,5 kg, satur vismaz 50 gramus tauku uz 100 gramiem siera pēc pilnīgas izžūšanas, un tā sausnes saturs nedrīkst pārsniegt 52 gramus uz 100 gramiem siera.

4.3. Ģeogrāfiskais apgabals: Juras kalnu masīvs, proti, Augšjura, ietverot Ain un Jura departamentus, proti, šādas komūnas.

Ain departaments

Gex apgabals

— Gex kantons: Gex, Lélex un Mijoux komūna un Crozet, Echenevex, Vesancy un Divonne-les-Bains komūnas daļas, kas atrodas vismaz astoņsimt metru augstumā,

— Collonges kantons: Chèzery-Forens, Confort, Lancrans, Léaz komūna un Péron, Farges, Collonges un Saint-Jean-de-Gonville komūnas daļas, kas atrodas vismaz astoņsimt metru augstumā,

— Ferney-Voltaire kantons: Thoiry un Sergy komūnas daļas, kas atrodas vismaz astoņsimt metru augstumā,

Nantua apgabals

— Bellegarde-sur-Valserine kantons: Champfromier, Giron, Montanges, Plagne un Saint-Germain-de-Joux komūna, Billiat, Châtillon-en-Michaille, Injoux-Génissiat un Villes komūnas daļas, kas atrodas vismaz astoņsimt metru augstumā, un daļa no Bellegarde-sur-Valserine komūnas, kas atrodas Ronas ziemeļaustrumos, vai daļa no Valserine komūnas,

— Brénod kantons: Grand-Abergement un Petit-Abergement komūna,

— Oyonnax kantons: Belleydoux un Echallon komūna,

— Nantua kantons: Apremont, Charix, Lalleyriat un Le Poizat komūna,

Jura departaments

Saint-Claude apgabals

— Bouchoux kantons,

— Morez kantons: Lézat, Longchaumois, La Mouille, Prémanon un Tancua komūna,

— Saint-Claude kantons: Chassal, Lajoux, Lamoura, Lavancia-Epercy (izņemot šīs komūnas daļu, kas atbilst bijušajai Epercy komūnas daļai), Molinges, Les Molunes, La Rixouse, Saint-Claude, Septmoncel, Vaux-lès-Saint-Claude, Villard-Saint-Sauveur un Villard-sur-Bienne komūna,

— Saint-Laurent-en-Grandvaux kantons: Château-des-Prés, La Chaumusse, Chaux-des-Prés, La Chaux-du-Dombief, Fort-du-Plasne, Grande-Rivière, Lac-des-Rouges-Truites, Les Piards, Prénovel, Saint-Laurent-en-Grandvaux, Saint-Maurice-Crillat (izņemot šīs komūnas daļu, kas atbilst bijušajai Crillat komūnai) un Saint-Pierre komūna.

4.4. Izcelsmes apliecinājums: Katrs piena ražotājs, katra pārstrādes ražotne un katra nogatavināšanas ražotne aizpilda “derīguma deklarāciju”, ko reģistrējuši Nacionālā produktu cilmes vietas norāžu un kvalitātes institūta (INAO) dienesti un kas ļauj identificēt visus ražotājus. Tie nodod Nacionālā produktu cilmes vietas norāžu un kvalitātes institūta rīcībā reģistrus, kā arī visu dokumentāciju, kas vajadzīga, lai kontrolētu piena un siera izcelsmi, kvalitāti un ražošanas apstākļus.

Veicot produkta ar cilmes vietas norādi raksturīgo īpašību kontroli, ir paredzēta analītiska un organoleptiska pārbaude, lai pārliecinātos par šai pārbaudei iesniegto produktu kvalitāti un tipiskumu.

Ražošanas gaitā uz siera izvieto kazeīna plāksnīti ziloņkaula krāsā, ar kuras palīdzību iespējams identificēt ražotni. Uz tās ir norādīti ražotnes identifikācijas dati un siera izgatavošanas datums.

4.5. Ražošanas metode: Piena ražošana, pārstrādāšana sierā un tā nogatavināšana notiek ģeogrāfiskajā apgabalā.

Pienu, ko izmanto ražošanā, iegūst vienīgi no “Montbéliarde” vai franču “Simmental” šķirnes govīm. Piena govju pamatbarība ir lopbarība, kas novākta šī ģeogrāfiskā apgabala pļavās. Tādu skābbarības un citas raudzētas barības produktu izmantošana, kas ķīpās ir ietīti plastmasas plēvē, ir aizliegta, un ar tiem nedrīkst barot atgremotāju dzīvnieku ganāmpulkus.

Siera “Bleu de Gex” ražošana vēl arvien ir ļoti tradicionāla: sarecējušo pienu, kas iegūts pēc piena ieraudzēšanas, pēc tam sadala, samaisa un salej veidnēs. Visas šīs darbības joprojām tiek veiktas ar rokām. Sālīšana ar sausu sāli, kas kā senāk vairākas dienas notiek atsevišķā toverī, piešķir garoziņai un siera masai ļoti īpašu konsistenci. Pelējuma rašanās notiek vēsā un mitrā pagrabā, kur siers “Bleu de Gex” uz egles dēļiem tiek glabāts vismaz 3 nedēļas. Ražošanas vai nogatavināšanas procesā aizliegts izmantot jebkādas piedevas vai palīgvielas, izņemot izvēlētās piena fermentu kultūras, pénicillium glaucum un pénicillium roqueforti, sāli un ieraugu.

4.6. Saikne: Siera “Bleu de Gex” izcelsme iesniedzas jau 14. gadsimtā, kad Augšjurā, Senklodas abatijā ieradās un uz dzīvi iekārtojās Dofinē mūki, kas atveda sev līdzi metodi, kā ražot sieru no siera masas ar zaļiem pelējuma punktiņiem, kas vēlāk ieguva nosaukumu “Bleu de Gex”. Cilmes vietas norādi “Bleu de Gex”, minētu arī kā “Bleu du Haut Jura” vai “Bleu de Septmoncel”, 1935. gadā nostiprināja ar Nantua Civillietu tiesas spriedumu un pēc tam ar — 1977. gada 20. septembra lēmumu.

“Bleu de Gex” ir kalnu apgabala siers, kura raksturīgās īpašības izriet no Augšjuras kalnu apgabala specifiskajām īpatnībām, kur ganības ir bagātas ar dažādu un smaržīgu floru, un siera gatavošanas noslēpumi balstās uz gadsimtiem ilgu tradicionālu praksi, ko joprojām mūsdienās pielieto amatnieku ražotnēs. Pienu, kas paredzēts siera “Bleu de Gex” ražošanai, iegūst no “Montbéliarde” un franču “Simmental” šķirnes govīm, kas jo īpaši ir piemērojušās ražošanas ģeogrāfiskajai zonai.

4.7. Pārbaudes struktūra:

Nosaukums: Institut National de l'Origine et de la Qualité (INAO) Adrese: 51, rue d'Anjou F-75008 Paris Tālr.: (33) 1 53 89 80 00 Fakss: (33) 1 53 89 80 60 E-pasts: info@inao.gouv.fr

Nacionālais produktu cilmes vietas norāžu un kvalitātes institūts (INAO) ir administratīva valsts iestāde, kam piemēro civiltiesības un kas darbojas Lauksaimniecības ministrijas pārraudzībā.

Tādu produktu, kuriem ir cilmes vietas norāde, ražošanas nosacījumu kontrole ir nodota Nacionālā produktu cilmes vietas norāžu un kvalitātes institūta pārziņā.

Ja netiek ievērots ģeogrāfiskā apgabala ierobežojums vai kāds no ražošanas nosacījumiem, cilmes vietas norādes izmantošana jebkādā veidā vai nolūkā tiek aizliegta.

Nosaukums: Direction Générale de la Concurrence, de la Consommation et de la Répression des Fraudes (DGCCRF) Adrese: 59, Boulevard Vincent Auriol F-75703 Paris Cedex 13 Tālr. (33) 1 44 87 17 17 Fakss: (33) 1 44 97 30 37 E-pasts: C3@dgccrf.finances.gouv.fr

DGCCRF ir Ekonomikas, finanšu un rūpniecības ministrijas dienests.

4.8. Marķējums: Ir obligāta prasība izmantot logotipu ar akronīmu INAO, norādi, ka produkts ir ar aizsargātu cilmes vietas norādi, un pašu cilmes vietas norādes nosaukumu. Turklāt ražošanas laikā katrā siera ritulī obligāti iestrādājams vārds “Gex”.